Նիկոլայ Գրանդկովսկի

Նիկոլայ Կարլովիչ Գրանդկովսկի (,  (23) փետրվարի, 1864, Սարատով, Սարատովի նահանգ, Ռուսական կայսրություն –  (18) մայիսի, 1907, Պենզա, Պենզայի նահանգ, Ռուսական կայսրություն), ռուս ժանրային գեղանկարիչ, մանկավարժ, Գեղարվեստական շրջիկ ցուցահանդեսների ընկերության ցուցահանդեսների մասնակից։

Կենսագրություն 
Նիկոլայ Գրանդկովսկին ծնվել է 1864 թվականի փետրվարի 11-ին (նոր տոմարով՝ փետրվարի 23) Սարատովում։ Նկարչական նախնական կրթությունն ստացել է Սարատովում՝ նկարիչներ Դ. Ռոսովի ու Միխայիլ Դոլիվո-Դոբրովոլսկու մոտ, որոնց երաշխավորությամբ 1880 թվականին ընդունվել է Մոսկվայի նկարչության, քանդակագործության և ճարտարապետության ուսումնարան։ Սովորել է հայրենի քաղաքի հատկացրած միջոցներով։ Սովորելու ընթացքում Նիկոլայ Գրանդկովսկին ստացել է Գեղարվեստի կայսերական ակադեմիայի երկու փոքր և երկու մեծ արծաթե մեդալներ «Նկարչության բնագավառում ունեցած հաջողության համար»։

1889 թվականին Մոսկվայի նկարչության, քանդակագործության և ճարտարապետության ուսումնարանն ավարտելուց հետո Նիկոլայ Գրանդկովսկին ապրել է Մոսկվայում։ 1891 թվականից մասնակցել է Գեղարվեստական շրջիկ ցուցահանդեսների ընկերության կազմակերպած ցուցահանդեսներին, 1892 թվականից եղել է Մոսկվայի գեղարվեստը սիրողների միության անդամ։

1894 թվականին Նիկոլայ Գրանդկովսկին արժանացել է Մոսկվայի գեղարվեստը սիրողների միության առաջին մրցանակի «Գրող Նիկոլայ Զլատովրատսկու դիմանկարի» համար, իսկ 1895 թվականին ստացել է միության երկրորդ մրցանակը «Լողանալ» նկարի համար։

Կոնստանտին Սավիցկու հրավերով, ով այդ ժամանակ ղեկավարում էր Պենզայի պատկերասրահն ու Պենզայի Ն. Սելիվյորստովի անվան գեղարվեստի ուսումնարանը, Նիկոլայ Գրանդկովսկին 1897 թվականին Մոսկվայից տեղափոխվում է Պենզա, որտեղ մոսկվացի նկարիչներ Կոնստանտին Կլոդտի, Պյոտր Կորովինի ու Նիկոլայ Ժուկովի հետ դասավանդել է Պենզայի գեղարվեստի ուսումնարանում ու Պենզայի հոգևոր սեմինարիայում։

Նիկոլայ Գրանդկովսկին մահացել է 1907 թվականի մայիսի 5-ին (նոր տոմարով՝ մայիսի 18) Պենզայում։

1907 թվականին Պենզայում տեղի է ունեցել Նիկոլայ Գրանդկովսկու աշխատանքների հետմահու անհատական ցուցահանդեսը։

Պատկերասրահ

Նշումներ

Ծանոթագրություններ

Արտաքին հղումներ 
 

Ռուս նկարիչներ
Պենզա քաղաքում մահացածներ
Պերեդվիժնիկներ
Մոսկվայի նկարչության, քանդակագործության և ճարտարապետության ուսումնարանի շրջանավարտներ